**Likumprojekta „Grozījumi Eiropas kooperatīvo sabiedrību likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2014. gada 28. novembra rīkojumu Nr. 694 apstiprinātā Uzņēmējdarbības vides uzlabošanas pasākumu plāna 2014.-2015. gadam 1.3. pasākuma 1. punkts, kas noteic, ka jāizstrādā grozījumi normatīvajos aktos, paredzot uzlabot Latvijas Republikas Uzņēmumu reģistrā (turpmāk – Uzņēmumu reģistrs) saņemto dokumentu un datu apstrādes procedūras, ieviešot jaunus tehnoloģiskos risinājumus Uzņēmumu reģistrā, sakārtot kārtību, kādā dokumenti tiek apstrādāti digitālajā formā, nezaudējot to juridisko statusu pēc to sadales.  Ministru prezidenta 2012. gada 28. decembra rezolūcija Nr. 111-1/127 (turpmāk – Rezolūcija), kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Uzņēmumu reģistrā saņemto dokumentu un datu apstrādes procedūru pilnveidošana.**  Šobrīd Uzņēmumu reģistra vestajos reģistros iesniedzamo veidlapu paraugus (ne vien veidlapu saturu, bet arī dizainu) nosaka 15 Ministru kabineta noteikumi, ar kuriem kopumā apstiprinātas 114 veidlapas. Tai skaitā uz Eiropas kooperatīvo sabiedrību likuma (turpmāk – Likums) 7. panta pirmās daļas pamata izdotie Ministru kabineta 2008. gada 21. aprīļa noteikumi Nr. 290 „Noteikumi par pieteikumiem ierakstu izdarīšanai Uzņēmumu reģistra žurnālā par Eiropas kooperatīvajām sabiedrībām” (turpmāk – Noteikumi) nosaka 8 pieteikumu veidlapas ierakstu par Eiropas kooperatīvajām sabiedrībām izdarīšanai Uzņēmumu reģistra žurnālā.  Nepieciešamība grozīt Uzņēmumu reģistra vestajos reģistros iesniedzamo pieteikumu veidlapu apstiprināšanas kārtību konstatēta, Uzņēmumu reģistram veicot izvērtējumu par savā atbildībā esošās nozares regulējumu atbilstoši Rezolūcijā noteiktajam. Rezolūcijā lūgts izvirzīt nozares regulējošo normatīvo aktu vienkāršošanu un administratīvā sloga mazināšanu, kā arī paredzēts atteikties no nevajadzīgā, apsverot, vai spēkā esošais regulējums un tā īstenošanā iesaistītais valsts pārvaldes darbinieku skaits ir samērīgs ar labumu, ko sabiedrība no tā gūst. Papildus reģistrācijas lietu pilnīgas elektronizācijas (ar Ministru kabineta 2013. gada 4. aprīļa rīkojumu Nr. 165 apstiprinātā Uzņēmējdarbības vides uzlabošanas pasākumu plāna 2013.–2014. gadam 1.4. pasākuma 1. punkta ietvaros) ieviešanai nepieciešams izveidot elektronizācijai pielāgotas veidlapas, nodrošinot dokumentu aprites kārtības maiņu.  Nepieciešamība Noteikumos noteikt pieteikumu veidlapu saturu izriet no likuma atrunas principa, kas minēts Administratīvā procesa likuma 11. pantā. Norādāms, ka prasība ar Noteikumiem apstiprināt pieteikumu veidlapās ietveramo būtisko informāciju, kas Uzņēmumu reģistra žurnālā reģistrējamajiem tiesību subjektiem jānorāda obligāti vai, pamatojoties uz kuru var tikt izdots nelabvēlīgs administratīvais akts, ir nepamatota likuma atrunas principa sakarā, jo bieži dublē vai pat ir pretrunā augstāka juridiskā spēka normatīvajam aktam, kurā jau norādītas pieteikumu veidlapās norādāmās ziņas.  Deleģējot Ministru kabinetam noteikt pieteikumu veidlapās norādāmās ziņas, likumdevējs nav deleģējis Ministru kabinetam tiesības pieprasīt norādīt kādas ziņas, kuras jau neizriet no augstāka juridiskā spēka normatīvā akta. Ievērojot minēto, situācija, kurā ar Noteikumiem, ar kuriem tiktu apstiprinātas pieteikumu veidlapās norādītās ziņas, tiktu prasīts norādīt informāciju, kas neizriet no augstāka juridiskā spēka normatīvā akta, būtu Ministru kabinetam noteiktā pilnvarojuma pārsniegšana. Līdz ar to vienīgais pieteikumu veidlapās norādāmo ziņu apstiprināšanas ar Noteikumiem mērķis ir vienuviet detalizēti, izsmeļoši uzskaitīt visas ziņas, kas, piesakot ieraksta izdarīšanu par tiesību subjektu vai juridisko faktu, jānorāda veidlapās.  Pārāk detalizēts regulējums rada vairāk problēmu nekā vispārīga norma, kuru elastīgi, negrozot likumpakārtoto normatīvo aktu, var piepildīt ar saturu atbilstoši saistītajiem likumiem. Turklāt šādu normu iespējams elastīgāk izmantot mainīgos apstākļos. Piemēram, izvēloties visas pieteikumu veidlapās norādāmās ziņas detalizēti uzskaitīt Noteikumos, katru reizi, kad tiek grozīts Likums, jāgroza arī Noteikumi. Rezultātā rodas liekas grūtības nodrošināt normatīvo aktu savstarpēju koordinētību un saskaņotību. Papildus norādāms, ka šādu grozījumu Noteikumos izstrādāšanā un pieņemšanā iesaistītais valsts pārvaldes darbinieku skaits (Uzņēmumu reģistra, Tieslietu ministrijas, citu ministriju amatpersonas Valsts sekretāru sanāksme, Ministru kabinets) ir nesamērīgs attiecībā pret labumu, ko sabiedrība no tā gūst.  Ievērojot iepriekš minēto, secināms, ka grozījumi Noteikumos rada normatīvo aktu grozījumu skaita un apjoma nevajadzīgu palielināšanos, kā arī pārmērīgu administratīvo slogu un liekus izdevumus valsts budžetam. Turklāt, ņemot vērā tiesību aktu projekta izstrādes un pieņemšanas laikietilpību, tiek kavēta pieteikumu veidlapu uzlabošana ar papildinājumiem, kuri attiecīgajiem tiesību subjektiem veidlapu aizpildīšanu padarītu saprotamāku un Uzņēmumu reģistra sniegtos pakalpojumus pieejamākus.  Ņemot vērā iepriekš minēto, nepieciešams atteikties no katrā Uzņēmumu reģistra vestajā reģistrā iesniedzamo pieteikumu veidlapu apstiprināšanas ar Ministru kabineta noteikumiem, tai skaitā no Uzņēmumu reģistra žurnālā iesniedzamo pieteikumu veidlapu apstiprināšanas ar Noteikumiem.  Vienlaikus, ņemot vērā, ka vairākas pieteikumos norādāmās ziņas (tiesību subjektu vai juridisko faktu identificējošā informācija, norādāmās ziņas par pievienojamajiem dokumentiem, informācija par valsts nodevas vai maksas par publikāciju oficiālajā izdevumā „Latvijas Vēstnesis” samaksu, informācija par lēmuma saņemšanas veidu, kontaktinformācija saziņai) ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, šīs ziņas nosakāmas likumā „Par Latvijas Republikas Uzņēmumu reģistru”, kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Atbilstoši Likuma 2. panta pirmajai daļai Eiropas kooperatīvajām sabiedrībām tiek piemēroti normatīvie akti, kas attiecas uz kooperatīvo sabiedrību dibināšanu un darbību un akciju sabiedrību apvienošanos un pārveidošanu. Pieteikumos norādāmās ziņas ierakstu izdarīšanai Uzņēmumu reģistra žurnālā par Eiropas kooperatīvajām sabiedrībām tiks noteiktas ar grozījumiem likumā „Par Latvijas Republikas Uzņēmumu reģistru”, savukārt pieteikumos norādāmās ziņas akciju sabiedrību apvienošanās un pārveidošanas gadījumos – ar grozījumiem Komerclikumā. Ievērojot minēto, lai nedublētu regulējumu vairākos normatīvajos aktos, Likumā ietverama norāde, ka pieteikumos ierakstu izdarīšanai Uzņēmumu reģistra žurnālā par Eiropas kooperatīvajām sabiedrībām norādāmas ziņas atbilstoši Likuma 2. panta pirmajā daļā minētajos normatīvajos aktos noteiktajam. Likumā nosakāmas arī specifiskas, tikai Eiropas kooperatīvajām sabiedrībām pieteikumos norādāmās ziņas.  Šāda tiesiskā regulējuma rezultātā pieteikumos par Eiropas kooperatīvajām sabiedrībām vai dokumentu pievienošanu reģistrācijas lietai ieraksta izdarīšanai Uzņēmumu reģistra žurnālā norādāmās ziņas būs noteiktas likuma „Par Latvijas Republikas Uzņēmumu reģistru” vispārīgajā regulējumā, minētā likuma normās, kas nosaka ierakstu Uzņēmumu reģistra žurnālā saturu un īpašos gadījumos – tiesību aktu normās, kas regulē konkrēta ieraksta izdarīšanu. Piesakot ierakstīšanai Eiropas kooperatīvo sabiedrību, pieteikumā būs norādāmas visas ziņas, kas sākotnēji ierakstāmas Uzņēmumu reģistra žurnālā, savukārt, iesniedzot pieteikumu par izmaiņu ierakstīšanu Uzņēmumu reģistra žurnālā, tikai jaunās ziņas atbilstoši ieraksta saturam. Vienlaikus Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību, gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem pieteikumu veidlapas tiks uzlabotas ar papildinājumiem, kuri padarīs Uzņēmumu reģistra klientiem veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus. Izmantojot portatīvā dokumenta (*Portable Document Format* (PDF) *Forms*) formāta tehnoloģijas, Uzņēmumu reģistrā iesūtītās veidlapas saturs tiks atpazīts, nodrošinot datu automatizētu iegūšanu no pieteikumu veidlapām un importējot datus no veidlapām tieši Uzņēmumu reģistra informācijas sistēmā. Risinājums paredz datu iegūšanu no elektroniskā formā iesniegtajām pieteikumu veidlapām un ar roku aizpildītām veidlapām. Tādā veidā tiks nodrošināts, ka daļa veidlapās norādīto datu Uzņēmumu reģistra valsts notāram nebūs jāievada manuāli. Minētais risinājums mazinās ar pakalpojuma sniegšanu saistīto resursu patēriņu Uzņēmumu reģistram. Ievērojot minēto, nepieciešams izslēgt Likumā noteikto deleģējumu Ministru kabinetam apstiprināt Uzņēmumu reģistra žurnālā iesniedzamās pieteikumu veidlapas, vienlaikus Likumā, kā arī likumā “Par Latvijas Republikas Uzņēmumu reģistru” un Komerclikumā korekti nosakot Uzņēmumu reģistram iesniedzamās ziņas un pieteikumu veidlapām pievienojamos dokumentus.  Līdzīga satura grozījumus, nodrošinot vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, paredzēts veikt arī citos likumos, kuros noteikta Uzņēmumu reģistra vestajos reģistros iesniedzamo pieteikumu veidlapu apstiprināšanas kārtība. Ievērojot minēto, grozījumu Likumā spēkā stāšanās nosakāma vienlaikus ar attiecīgā satura grozījumiem likumā „Par Latvijas Republikas Uzņēmumu reģistru”.  Papildus atbilstoši Oficiālo publikāciju un tiesiskās informācijas likuma 2. panta pirmajai daļai Likumā termins “laikraksts „Latvijas Vēstnesis” aizstājams ar terminu „oficiālais izdevums „Latvijas Vēstnesis”. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta „Grozījumi Eiropas kooperatīvo sabiedrību likumā” (turpmāk – Likumprojekts) tiesiskais regulējums attiecināms uz Eiropas kooperatīvajām sabiedrībām, kas nākotnē iesniegs pieteikumus ierakstu izdarīšanai Uzņēmumu reģistra žurnālā. Līdz 2015. gada 4. februārim Uzņēmumu reģistra vestajā Uzņēmumu reģistra žurnālā nav reģistrēta neviena Eiropas kooperatīvā sabiedrība.  Tāpat tiesiskais regulējums ietekmēs arī Uzņēmumu reģistra nodarbinātos, nodrošinot jaunu, ērtāku risinājumu datu ievadei Uzņēmumu reģistra informācijas sistēmā par reģistrējamajām Eiropas kooperatīvajām sabiedrībām Uzņēmumu reģistra žurnālā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēto grozījumu spēkā stāšanās rezultātā samazināsies administratīvais slogs Uzņēmumu reģistra žurnālā ierakstāmajām Eiropas kooperatīvajām sabiedrībām. Uzņēmumu reģistra klientiem turpmāk nebūs jāsaskaras ar nepilnīgām pieteikumu veidlapām un pašiem jāvērtē to saturs, gadījumos, ja veidlapas nav bijis iespējams laikā aktualizēt strauju normatīvo aktu grozījumu rezultātā. Tāpat Uzņēmumu reģistram atbilstoši klientu ieteikumiem būs iespēja operatīvi papildināt veidlapu paraugus ar fakultatīvi norādāmu informāciju, kas atvieglos klientiem veidlapu aizpildīšanu un Uzņēmumu reģistra sniegto pakalpojumu pieejamību.  Likumprojektā paredzēto grozījumu spēkā stāšanās rezultātā samazināsies Uzņēmumu reģistra nodarbinātajiem ar pakalpojumu sniegšanu saistītās izmaksas un laika resursu patēriņš. Tāpat Likumprojektā paredzētie grozījumi samazinās administratīvo resursu patēriņu Tieslietu ministrijai, kā arī saskaņošanas procesā iesaistītajām ministrijām, iestādēm un Ministru kabinetam kopumā – turpmāk augstāka juridiskā spēka normatīvo aktu grozījumu gadījumā, kas attiektos uz pieteikumu veidlapās ieraksta izdarīšanai Uzņēmumu reģistra žurnālā norādāmajām ziņām vai pieteikumiem pievienojamajiem dokumentiem, vairs nebūs jāizstrādā vai jāsaskaņo grozījumi Ministru kabineta noteikumos. |
| 3. | Administratīvo izmaksu monetārs novērtējums | Ņemot vērā, ka Likumprojekts neparedz jaunu informācijas sniegšanas pienākumu, anotācijas punkts nav aizpildāms. |
| 4. | Cita informācija | Saistībā ar atteikšanos no veidlapu apstiprināšanas ar Noteikumiem norādāms, ka Uzņēmumu reģistrs klientu ērtībai izveidos elektronizācijai pielāgotas veidlapas, kuras tiks publicētas Uzņēmumu reģistra mājaslapā, kā arī piedāvātas klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto veidlapu izmantošanu. |
| |  |  |  | | --- | --- | --- | | |  | | --- | | **III. Tiesību akta projekta ietekme uz valsts budžetu un pašvaldību budžetiem** | | *Likumprojekts šo jomu neskar.* | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, Likumprojektam jāstājas spēkā vienlaikus ar saistītajiem grozījumiem likumā „Par Latvijas Republikas Uzņēmumu reģistru” un Komerclikumā.  Vienlaikus ar grozījumu Likumā spēkā stāšanos spēku zaudēs Noteikumi. |
| 2. | Atbildīgā institūcija | Tieslietu ministrija, Uzņēmumu reģistrs. |
| 3. | Cita informācija | Lai arī nepieciešamie normatīvo aktu grozījumi ir apjomīgi, tie nākotnē novērsīs tiesiski nepamatotu un nelietderīgu normatīvo aktu grozījumu skaita un apjoma palielināšanos, vienlaikus ievērojami uzlabojot Uzņēmumu reģistra klientiem sniegto pakalpojumu pieejamību. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar atteikšanos no veidlapu apstiprināšanas ar Ministru kabineta noteikumiem Uzņēmumu reģistrs izveidos un apstiprinās elektronizācijai pielāgotas veidlapas, kuras gan publicēs Uzņēmumu reģistra mājaslapā, gan piedāvās klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. Tāpat attiecīgos veidlapu paraugus plānots nepieciešamības gadījumā papildināt, uzlabot atbilstoši sabiedrības mērķgrupas ieteikumiem. |
| 2. | Sabiedrības līdzdalība projekta izstrādē | Sabiedrības līdzdalība nodrošināta, izstrādājot likumprojektu „Grozījumi likumā „Par Latvijas Republikas Uzņēmumu reģistru””.  2014. gada 8. septembrī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta „Grozījumi likumā „Par Latvijas Republikas Uzņēmumu reģistru”” izstrādē, norādot uz būtiskajām plānotajām izmaiņām, kas skars Uzņēmumu reģistra klientus, tai skaitā Eiropas kooperatīvās sabiedrības. |
| 3. | Sabiedrības līdzdalības rezultāti | Līdz 2015. gada 27. jūnijam nav saņemts neviens iebildums vai priekšlikums par likumprojektā „Grozījumi likumā „Par Latvijas Republikas Uzņēmumu reģistru”” plānotajām izmaiņām, kas skars Uzņēmumu reģistra klientus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

22.08.2016. 18:53

1888

L.Letiņa

67031734, Laima.Letina@ur.gov.lv